Brown meen die ekonomiese waarde van die Choo-Tjoe vir die plaaslike gemeenskappe kan nie geïgnoreer word nie. Sy het ’n projekbestuurder aangestel om ’n sakeplan saam te stel vir die trein wat sedert verlede jaar tussen George en Mosselbaai loop. Wanneer die sakeplan in werking gestel word, sal daar ook gekyk word na ’n sakeplan om die spoorlyn tussen George en Knysna weer oopgestel te kry. Sy het ook ’n bestuurskomitee aangestel uit verteenwoordigers van Transnet, die betrokke munisipaliteite, die provinsiale departement van ekonomiese ontwikkeling en die provinsiale tesourie. Daar sal ook vir openbare deelname voorsiening gemaak word.
Mnr. Johan Coetzee, eienaar van die Grotto-restaurant in ’n grot naby die spoorbrug oor die Kaaimansrivier, het gesê hy sal sy onder­neming weer aan die gang kry as die lyn weer oopgestel word. ’n Rotsstorting het toegang tot die grot op die spoorlyn afgesny en die restaurant moes toemaak. “Ek het baie skade gely aan ontwikkelingskoste en die versekering het net die inhoud vervang. Ons is al amper twee jaar toe en ons sal die onderneming weer van voor af moet opbou.” Mnr. Rob Drummond, eienaar van Tranc 29 op die ou Wildernisstasie, het gesê toerisme is die “grootste volhoubare bedryf in die Suid-Kaap en dié nuus is fantasties”. Dié restaurant was sedert Augustus 2006 net gedurende die somermaande oop.